डोगरी च बी गजल अपने ए दोऐ रूप-स्वातम लेइयै आई ऐ। परम्परा दा रूप, जेदे च शिल्प (कला-पक्ख) गी भाव-पक्ख कोला उच्चा नईं तां हौला जां निक्का बी नईं समझेआ जा करदा। इनें जतनें च, गजलै दी आत्मा कोला बद्ध ओदी देहू दी बुनतर बनावटै गै असली तत्त समझियै, उस्सै दे नमूने तुआरने च ‘फन्न’ ते ‘कला’ दी सार्थकता समझी जा करदी ऐ। इस चाली बुनतरै परा बुनतर तुआरियै कला दा नमां नमूना बनाने आले भलोके लोक ए गल्ल भुल्ली जन्दे न जे गजल दी इस अन्ध परम्परा ने उर्दू साहित्य दे सरमाए च कोई काबले-कद्र बादा नईं कीता ऐ, ते ओदी अन्नी नकल बी कुसै साहित्य च कोई गम्भीर-जोगदान नईं करी सकग।